Xuan Bello

**Xuan Bello Fernández** , más conocíu como **Xuan Bello**, foi ún de los escritores más destacaos de la lliteratura contemporánea en llingua asturiana.

## Biografía
Nació en Paniceiros, Tinéu, en 1965, anque treslladóse a vivir a Veguín y, más tarde, a Uviéu. Nesta ciudá, na Facultá de Filoloxía y na tertulia Oliver coincide con escritores como Antón García, José Luis García Martín, Víctor Botas, Berta Piñán, Fonsu Velázquez, Xuan Ignaciu Llope o José Luis Piquero. 

En 1982, con malapenes 16 años espublizó'l primer llibru de poemes, escritu n'asturianu occidental *Nel cuartu mariellu*. El so llabor poéticu, aparte de los poemes y versiones espublizaes en revistes universitaries y en **Lletres asturianes**, siguió con *El llibru de les cenices* (1988), *Los nomes de la tierra* (1991) , *El llibru vieyu* , col qu'algamó'l premiu Teodoro Cuesta de poesía en 1993 y *Los Caminos Secretos* (1996). En 1999 espublizose una antoloxía billingüe (asturianu-castellán) de la so poesía, col títulu de *La Vida Perdida*.

Xuan Bello foi ún de los principales animadores de la lliteratura asturiana, gracies a les sos traducciones, especialmente d'autores portugueses o a les collaboraciones en revistes como **Clarín**, **Adréi** y **Zimbru**, siendo cofundador de les dos últimes con Berta Piñán y Esther Prieto respeutivamente. Tamién tien publicao nos diarios La Nueva España y El Comercio y nel selmanariu Les Noticies, del que foi direutor ocho años. En 2005 foi responsable de la la organización de la Xunta d'Escritores Asturianos. 

Sícasí, la fama lliteraria llego-y gracies a la traducción al castellanu de *Hestoria Universal de Paniceiros*, que recibió'l premiu Ramón Gómez de la Serna y convirtióse nun de los llibros más destacaos polos críticos españoles en 2003. Otros llibros suyos, a caballu ente l'ensayu y el rellatu, son *Pantasmes, mundos, laberintos* (1996), *La memoria del mundu* (1998), *Meditaciones nel desiertu* (2003) y *Los Cuarteles de la memoria* (2003).

En 2009 recibió'l Premiu de la Crítica RPA de **Lliteratura**, pol llibru *Ambos mundos: poesía 1988-2009*.

Nel añu 2017, **Xuan Bello** alzóse col Premiu Nacional de Lliteratura Asturiana, na so primera edición, un premiu de carácter triañal qu'entama l'Academia de la Llingua Asturiana. El xuráu destacó la *estraordinaria calidá y relevancia de la so trayeutoria lliteraria (qu'amiesta poesía y narrativa), que vien xugando un papel fundamental na dignificación y visualización de la lliteratura asturiana y de la propia llingua, asina como pola mor de la proyeición estatal ya internacional qu'algama la so obra con numberoses traducciones a estremaes llingües*.. Tamién nel añu 2017 algamó'l Premiu Teodoro Cuesta de Poesía

## Obra
**Poesía**
**Nel cuartu mariellu* (1982).
**Llibru de les cenices* (1988)
**El llibru vieyu* (1994) 
**Los caminos secretos* (1996)
**La vida perdida* (1999). Antoloxía billingüe de la so poesía.
**El llibru nuevu* (2017) (Editorial Saltadera)
**Les islles inciertes* (2020) (Ediciones Trabe)

**Ensayu**
**Como facer L'Habana ensin salir d'Asturies* (1998)
**Ríu arriba* (1998).
**La bola infinita* (2000).
**Narrativa**
**Pantasmes mundos, laberintos* (1996). Historia apócrifa de la lliteratura asturiana.
**La memoria del mundu* (1998).
**Hestoria universal de Paniceiros* (2002). Traducción castellana como *Historia universal de Paniceiros* (publicada en 2004)
**Los cuarteles de la memoria* (2003) .
**Meditaciones nel desiertu* (2003). Mecedura de diariu y ficción.
**La cueva del olvidu* (2006).
**La Hestoria Tapecida* (2008). Histories varies
**Infantil**
*El nuberu ye bona xente (2003).
**Traducciones**
*José Luis Olaizola : *Bibiana y el so mundu* (1989).
*Álvaro de Campos (heterónimu de Fernando Pessoa): *Estancu y otros poemes* (1989).
*Robert Louis Stevenson : *El casu raru del dr. Jeckyll y mr. Hyde* (1995).
*Arthur Conan Doyle: *Tres aventures de Sherlock Holmes* (1995).
*Álvaro Cunqueiro: *Escuela de melecineros y fábula de varia xente* (1997).
*Jaume Cela: *Silenciu nel corazón*.
**Sieglu XX cambalache* ( versiones de Kipling, Pound, Ungaretti, Auden, Ferrater, Elitis, de Sena, Pavese...)
*Alfonso Daniel Rodríguez Castelao : *Coses* (2000)
*Jordi Sierra i Fabra: *Nun llugar que llamen guerra* (2002)
**Otros**
**Alfaya* ( a comuña con Berta Piñán 1989). Material didácticu
* *L'alborá de los malvises* (1999). Edición Crítica de la obra de Constantino Cabal. 
* *El sentimientu de la tierra* (1999). Antoloxía de la lliteratura asturiana contemporánea.

## Referencies

## Enllaces esternos